b'\n_START_ARTICLE_\nUpor mornarjev v Boki Kotorski\n_START_PARAGRAPH_\nUpor mornarjev v Boki Kotorski je izbruhnil 1. februarja 1918 v takratnem opori\xc5\xa1\xc4\x8du avstro-ogrske mornarice v Boki Kotorski in je trajal do 3. februarja._NEWLINE_Izbruhnil je predvsem zaradi protivojnega razpolo\xc5\xbeenja in vpliva oktobrske revolucije. Upor so za\xc4\x8deli mornarji na kri\xc5\xbearki Sv. Jurij (Sankt Georg), nato pa se je raz\xc5\xa1iril \xc5\xa1e na druge enote avstro-ogrske mornarice v Boki Kotorski s pribli\xc5\xbeno 6.000 mornarji v Kotoru._NEWLINE_Ko so 3. februarja priplule vojne ladje s Pulja, je bil upor zatrt brez nasilja. Okoli 800 mornarjev je bilo zaprtih, 40 pa jih je bilo poslanih pred naglo vojno sodi\xc5\xa1\xc4\x8de. \xc5\xa0tiri mornarje so obsodili na smrt z ustrelitvijo, in sicer vodjo upora Franti\xc5\xa1eka Ra\xc5\xa1a, mornari\xc5\xa1kega vodnika iz \xc4\x8ce\xc5\xa1ke, Antuna Grabara, mornarja iz Pore\xc4\x8da, Jerka \xc5\xa0i\xc5\xbegori\xc4\x87a, topni\xc4\x8darja iz \xc5\xbdirja pri \xc5\xa0ibeniku, in Mateja Brni\xc4\x8devi\xc4\x87a, topni\xc4\x8darja iz vasi Jasenice, blizu Omi\xc5\xa1a._NEWLINE_Glavni poveljnik mornarice Maximilian Njegovan je bil zaradi upora zamenjan, na njegovo mesto pa je bil imenovan Mikl\xc3\xb3s Horthy, zadnji poveljnik avstro-ogrske mornarice.'